สถานีขนส่งผู้โดยสารกรุงเทพคึกคัก คาดมีผู้เดินทางกลับเข้ากรุงเทพฯ กว่า 50,000 คน
นางสาวระพิพรรณ วรรณพินทุ รองกรรมการผู้จัดการใหญ่ฝ่ายบริหารการเดินรถ บริษัท ขนส่งจำกับ หรือ บขส. เปิดเผยถึงการตรวจเยี่ยมการอำนวยความสะดวกประชาชนที่เดินทางในช่วงเทศกาลปีใหม่ 2566 ณ บริเวณขาเข้า สถานีขนส่งผู้โดยสารกรุงเทพ ว่า วันนี้คาดว่าจะเป็นวันที่มีจำนวนผู้เดินทางกลับจากช่วงวันหยุดปีใหม่สูงที่สุด เห็นได้จากจำนวนผู้โดยสารขาเข้าตั้งแต่ช่วงเช้าและคาดว่าในช่วงประมาณ 17.00 น.- 20.00 น. ของวันนี้ ต่อเนื่องไปจนถึงข่วงเช้าของวันพรุ่งนี้ จะมีปริมาณผู้โดยสารหน้าแน่นอีกช่วงหนึ่ง โดยตัวเลขผู้เดินทางอาจสูงถึง 50,000 คน ทาง บขส. ได้เตรียมรถเสริมไว้ให้บริการที่สถานีปลายทางแล้วกว่า 600 คัน นอกจากนี้ ยังได้ประสานกับ ขสมก. ในการจัดรถรับส่งสาธารณะให้บริการขนส่งประชาชนไปยังจุดเชื่อมต่อการเดินทาง เช่น สถานีรถไฟฟ้า อนุสาวรีย์ชัยสมรภูมิ เพื่อแก้ปัญหารถแท็กซี่ไม่เพียงพอในส่วนของความปลอดภัยได้เน้นย้ำการดูแลสภาพรถ สภาพพนักงานขับรถโดยกำหนดให้ต้องผลัดเปลี่ยนพนักงานขับรถในเส้นทางที่เกิน 400 กิโลเมตร รวมถึงการประสานสภาพข้อมูลเส้นทาง สำหรับข้อร้องเรียน ขณะนี้ยังไม่พบการร้องเรียนเรื่องจำหน่ายตั๋วเกินราคา มีเพียงการร้องเรียนเรื่องความล่าช้าของรถขนส่ง ซึ่งสาเหตุมาจากมีอุบัติเหตุช่วง อำเภอมวกเหล็ก เมื่อวันที่ 28-29 ธันวาคมที่ผ่านมา ทำให้รถโดยสารที่จะกลับเข้ามารับผู้โดยสารล่าช้า ทั้งนี้ประชาชนสามารถแจ้งเหตุหรือร้องเรียนบริการของ บขส. ไดที่เบอร์ 1490 และสามารถร้องเรียนการให้บริการของรถขนส่งสาธารณะได้ที่หมายเลข 1584 ตลอด 24 ชั่วโมง